1Pajanana Arung Salomo massempajang, nonnoni apié polé ri langié manréi sining akkarobangeng iya riyakkasuwiyangengngé lao ri PUWANGNGE. Nainappa cahaya ahadérékenna PUWANGNGE pennoiwi iyaro Bolana PUWANGNGE,
2angkanna dé’ naulléi sining imangngé muttamakiwi.
3Wettunna naita ra’ya’ Israélié apié nonno polé ri langié sibawa cahaya ahadérékenna PUWANGNGE pennoiwi Bolana PUWANGNGE, suju’ni ri témbo’é namassompa enrengngé pojiwi Allataala, nasaba makessingngi sibawa mannennungengngi pammasé-Na.
4Purairo makkasuwiyanni akkarobangeng Arung Salomo sibawa sininna tau iya maddeppungengngé kuwaro lao ri PUWANGNGE.
5Untu’ akkarobangeng pappasidamé nakkasuwiyangengngi Salomo 22.000 saping sibawa 120.000 bimbala. Makkuwaniro arungngé sibawa sininna ra’ya’é pakangka upacara mabbéréyangngi iyaro bola assompangngé lao ri PUWANGNGE.
6Tettonni sining imangngé ri onrong iya ripattentungengngéngngi mennang; siyolong sibawa tau Léwi iya pojiyéngngi PUWANGNGE sibawa paréwa-paréwa musi’ iya naébbué Arung Daud, nanakkélotto élong "Pammasé-Na Mannennungengngi!" situru sibawa tangngana Daud. Masseppung tarompé’ni sining imangngé sibawa tettong maneng ra’ya’é.
7Nainappa nabbéréyang Salomo bagiyang pattengnganna seddé yolona bola assompangngéro lao ri PUWANGNGE. Nainappa nakkasuwiyangeng kuwaro akkarobangeng ritunué, akkarobangeng gandongngé sibawa lunra olokolo untu’ akkarobangeng pappasidamé. Iya manennaro nakkasuwiyangengngi kuwaro nasaba mézba gessa iya puraé naébbu baiccu senna untu’ iya manenna pakkasuwiyangngéro.
8Pakangkani Salomo sibawa sininna umma Israélié Ramé-ramé Kalampang Daud-daung pitungngesso ittana. Maéga senna jumellana tau iya maddeppungengngé untu’ ramé-raméro. Poléi mennang ri daéra sibbélaé Laleng Hamat ri manorang lettu ri pakkasésénna Maséré ri yattang.
9Pitungngesso ittana mennang maddeppungeng untu’ upacara rirésmikanna mézbana PUWANGNGE, nainappa pitungngessosi untu’ Ramé-ramé Kalampang Daud-daungngé. Ri esso paccappurengngé ripakangkani ramé-ramé pattutu’na,
10na pappa bajana, ri tanggala 23 uleng pitu, nasuroni Salomo sining tauwéro lisu. Marennuni mennang nasaba sininna makessingngé iya napogau’é PUWANGNGE lao ri bangsa Israélié umma’-Na, lao ri Daud sibawa lao ri Salomo.
11Puranana napattépu Salomo appatettongenna Bolana PUWANGNGE sibawa saorajana arungngé situru sibawa rancanana,
12nappaitanni paimeng aléna PUWANGNGE lao ri Salomo ri wennié. Makkedai PUWANGNGE lao ri Salomo, "Uwéngkalingani sempajammu sibawa utarimani iyaé bolaé selaku onrong iya ripallaingngé untu’ makkasuwiyangeng akkarobangeng untu’ aléku.
13Rékko dé’ upateppa bosi iyaré’ga kirikka incalé untu’ paccappui wassélé tanaé iyaré’ga papolé sai ri yasé’na umma’-Ku,
14nainappa umma’-Ku iya pakééngngi asek-Kuro pakariyawai aléna, namassempajang sibawa lao ri Iyya enrengngé nasalaiwi pangkaukenna mennang iya majaé, na polé ri surugaé Uwéngkalingai matu sempajanna mennang. Uwaddampengengngi matu dosa-dosana sibawa pancajiwi wanuwanna macommo paimeng.
15Maéloka jampangiwi matteru Bola-Kué sibawa sadiya méngkalingai sininna sempajang iya ripaénré’é polé ri onrongngéwé.
16Iya manennaro Upogau’i matu nasaba iyaé onrongngé purani Upilé sibawa Upallaing mancaji onrong assompang lao ri alé-Ku untu’ mannennungeng. Maélo-Ka jampangiwi sibawa linrungiwi sillampé wettué.
17Rékko iko, pada-pada Daud ambo’mu, tuwo situru élo-Ku sibawa mapato lao ri hukkung-hukkuk-Ku enrengngé pogau’i sininna iya Uwapparéntangngé lao ri iko,
18Urupaiwi matu jancik-Ku lao ri ambo’mu Daud makkedaé tuli engka matu séddi tau polé ri wija-wijanna iya mancaji arungngé ri Israélié.
19Iyakiya rékko iko sibawa ra’ya’mu majjalékkaiwi hukkung-hukkuk-Ku sibawa parénta-parénta-Ku, enrengngé massompa déwata-déwata laing,
20Upassuko matu polé ri wanuwa iya puraé Uwabbéréyang lao ri iko. Usalai towi matu bolaéwé iya puraé Upattette mancaji onrong assompang lao ri Iyya. Kégi-kégi iyaé bolaé ripakatunai matu sibawa ricawa-cawaiwi.
21Iyaé bola assompangngé ripakalebbi senna’i makkekkuwangngé, iyakiya iyaro wettué tungke tau iya laloé kuwaro hérangngi matu mitai. Makkedai matu mennang, ‘Magi PUWANGNGE napogau’i makkuwaéro lao ri wanuwaéwé sibawa bolaéwé?’
22Nappébali matu tauwé, ‘Nasaba nasalaiwi mennang PUWANGNGE, Allataalana, iya puraé mantara’i toriyolona massu polé ri Maséré. Massompai mennang sibawa majjanci matinulu lao ri déwata-déwata laingngé. Iyanaro saba’na napapoléi PUWANGNGE abalaéwé ri yasé’na mennang.’"
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn